תומאס ג'יימס וולש

תומאס ג'יימס וולש (באנגלית: Thomas James Walsh; 12 ביוני 1859 – 2 במרץ 1933) היה עורך דין ופוליטיקאי אמריקאי שכיהן כחבר הסנאט של ארצות הברית מטעם מדינת מונטנה בין השנים 1913–1933. וולש, חבר המפלגה הדמוקרטית, נבחר לראשונה לסנאט האמריקאי בידי בית המחוקקים המדינתי, ומשנת 1918 והלאה נבחר בבחירות ישירות בעקבות התיקון ה-17 לחוקת ארצות הברית.

לוולש היה מוניטין לאומי של ליברל. הוא נפטר בטרם הספיק להיכנס לתפקידו כתובע הכללי של ארצות הברית, אליו מונה בידי הנשיא הנבחר פרנקלין דלאנו רוזוולט.

 ביוגרפיה 
 ראשית חייו 
וולש נולד ב-12 ביוני 1859 בטו ריברס שבוויסקונסין. הוריו, ברידג'ט (קומר) ופליקס וולש, היו מהגרים אירים קתולים. אביו היה פעיל במפלגה הדמוקרטית וכיהן כחבר במועצת בית הספר המקומית.

וולש לימד בבית ספר בזמן שלמד בבית הספר למשפטים של אוניברסיטת ויסקונסין–מדיסון. הוא השלים את לימודיו ב-1884 והתקבל ללשכת עורכי הדין המדינתית. לאחר מכן עבר לרדפילד שבטריטוריית דקוטה כדי לעסוק בעריכת דין. באוגוסט 1889, הוא נישא לאלינור מק'קלמנטס (1859–1917). נולדה להם בת, ז'נבייב. בהמשך וולש עבר לבירת המדינה של מונטנה, הלנה, בשנת 1890, והקים משרד עריכת דין שהתמחה בתיקים של נזקי גוף ובתיקים הקשורים לזכויות מים וכריית נחושת.

 קריירה 
שמאל|ממוזער| שער הטיים, 4 במאי 1925
וולש הפך למנהיג בפוליטיקה של המפלגה הדמוקרטית בהלנה והשתתף בכנסים מקומיים, מחוזיים ומדינתיים רבים כציר. בבחירות 1906 התמודד לבית הנבחרים של ארצות הברית ובבחירות 1910 לסנאט האמריקאי, אך הפסיד בשני המקרים. וולש כיהן כציר בוועידות הדמוקרטיות הלאומיות של 1908, 1912, 1916, 1920, 1924, 1928 ו-1932 והיה היו"ר הקבוע של ועידות 1928 ו-1932.

בשנת 1912,נבחר אל הסנאט של ארצות הברית בידי בית המחוקקים של מונטנה. הוא נבחר לתקופות כהונה נוסםות לאחר מכן, וכסך הכול כיהן מ-1913 ועד למותו ב-1933. בסנאט היה לתומכו הנלהב של הנשיא וודרו וילסון, ותמך במס הכנסה מדורג, הלוואות לחוואים וזכות בחירה לנשים.

וולש ניהל את מסע הבחירות של וילסון במערב ארצות הברית נגד צ'ארלס אוונס יוז במהלך הבחירות לנשיאות ארצות הברית 1916, וזקף לזכותו את ניצחונו הדחוק של וילסון בבחירות. בניגוד לאירים קתולים רבים, שלא רצו שארצות הברית תכרות ברית עם הממלכה המאוחדת, וולש תמך במדיניות החוץ של וילסון והצביע בעד הכרזת מלחמה נגד הקיסרות הגרמנית ב-1917. ב-1919 הוא תמך בתוכניות השלום של ווילסון ובהקמת חבר הלאומים.

וולש התמודד לבחירה מחדש ב-1918. הוא ניצח בקושי לאחר שגבר על חבר בית הנבחרים המדינתי לשעבר אוסקר מ. לנסטרום הרפובליקני, וחברת בית הנבחרים של ארצות הברית ג'נט רנקין כמועמדת המפלגה הלאומית. בהתמודדותו לתקופת כהונה נוספת ב-1924, הוא ניצח את פרנק בירד לינדרמן הרפובליקני בפער גדול. בשנת 1930 נבחר מחדש אחרי שגבר על אלברט ג. גאלן הרפובליקני, הודות לסחף הדמוקרטי בבחירות לסנאט. במהלך כהונתו בסנאט זכה וולש לתהילה בזכות יכולתו המשפטית בוועדת המשפט וכושר נאומו במליאה.

בשנות ה-20 של המאה ה-20, וולש עמד בראש חקירת הסנאט על שערוריית טיפוט דום, שכללה בכירים בממשל הנשיא וורן הרדינג. הוא היה יושב ראש הוועידה הלאומית הדמוקרטית בניו יורק ב-1924 ובשיקגו ב-1932. וולש התנגד לעבודת ילדים ותמך בזכות בחירה לנשים, ובניגוד לרוב הקתולים האחרים, תמך בחוק היובש. ב-18 בדצמבר 1927 הציג הסנאטור וולש תוכנית לחקור את תעשיית החשמל במדינה. החקירה שנערכה על ידי ועדת הסחר הפדרלית נמשכה עד 1935 ובסופו של דבר הביאה לארבעה מהחוקים החשובים ביותר המסדירים את תעשיית החשמל במאה ה-20, כולל פירוק רוב חברות האחזקות הגדולות שהוקמו במהלך שנות ה-20.

בשנת 1933, וולש היה מועמד לתפקיד התובע הכללי של הנשיא הנכנס פרנקלין רוזוולט. בסוף פברואר, הוא התחתן בסתר עם האלמנה הקובנית העשירה מינה ניבס פרז שאומונט דה טריפין בהוואנה, קובה. פחות משבוע לאחר מכן, הוא מת בזמן שהיה ברכבת לוושינגטון די. סי. בדרכו לטקס נאום ההשבעה של פרנקלין דלאנו רוזוולט.

טקס האשכבה נערך במליאת הסנאט של ארצות הברית, והוא נקבר בבית הקברות לתחייה בהלנה.

 קישורים חיצוניים 




 הערות שוליים 

קטגוריה:אמריקאים ילידי ויסקונסין
קטגוריה:בוגרי בית הספר למשפטים באוניברסיטת ויסקונסין–מדיסון
קטגוריה:מועמדים לנשיאות ארצות הברית ב-1924
קטגוריה:אמריקאים ממוצא אירי
קטגוריה:חברי הסנאט של ארצות הברית ממונטנה
קטגוריה:סנאטורים חברי המפלגה הדמוקרטית
קטגוריה:אמריקאים שנולדו ב-1859
קטגוריה:אמריקאים שנפטרו ב-1933